ปล่อยกู้นาโนไฟแนนซ์ฝืด
ขอใบอนุญาต25รายเปิดจริงแค่9รายยอดสินเชื่อใกล้แตะ200ล้าน
12 เม.ย. 2559

ขอใบอนุญาต25รายเปิดจริงแค่9รายยอดสินเชื่อใกล้แตะ200ล้าน
นาโนไฟแนนซ์เติมสภาพคล่องผู้มีรายได้น้อยกว่า 9,000 ราย ยอดปล่อยกู้กว่า 195 ล้านบาท
แหล่งข่าวจากกระทรวงการคลัง เปิดเผยว่า หลังจากที่รัฐบาลเปิดให้มีการดำเนินธุรกิจสินเชื่อเพื่อสนับสนุนการเข้าถึงแหล่งเงินทุนของประชาชนรายย่อย (สินเชื่อนาโนไฟแนนซ์) มีผู้ยื่นขอทำธุรกิจ 25 ราย แต่มีการเปิดดำเนินการจริง 9 ราย ซึ่งทั้งหมดได้ปล่อยสินเชื่อจนถึงสิ้นเดือน ม.ค. 2559 มีการให้กู้แล้วจํานวน 9,433 ราย เป็นวงเงินรวม 195 ล้านบาท
ผู้ประกอบการทั้ง 9 ราย ที่เปิดดำเนินการแล้ว ได้แก่ บริษัท ไทยเอซ แคปปิตอล บริษัท เงินสดทันใจ  บริษัท เมืองไทยลิสซิ่ง บริษัท สหไพบูลย์ บริษัท แมคคาเล กรุ๊พ บริษัท เงินติดล้อ 7 บริษัท มีนาลิสซิ่ง บริษัท อินเทลลิเจนท์ ทีที พาวเวอร์ และบริษัท พี.เอส.เอ็น.ลิสซิ่ง ทั้งนี้คาดว่าเมื่อการแก้ พ.ร.บ.ให้บรรษัทค้ำประกันสินเชื่ออุตสหากรรมขนาดย่อม หรือ บสย. สามารถค้ำประกันการปล่อยสินเชื่อนาโนไฟแนนซ์ได้อย่างเป็นทางการจะช่วยให้ผู้ประกอบการมีความเชื่อมั่นในการปล่อยสินเชื่อมากขึ้น
สำหรับผู้ที่ยื่นขอทำธุรกิจสินเชื่อนาโนไฟแนนซ์ที่ยื่นขอใบอนุญาตจาก รมว.คลัง ผ่านธนาคารแห่งประเทศไทย (ธปท.) ได้แก่ บริษัท เงินสดทันใจ บริษัท ไทยเอซ แคปปิตอล บริษัท แมคคาเล กรุ๊พ บริษัท สหไพบูลย์ (2558) บริษัท ไอร่า แอนด์ ไอฟุล บริษัท เมืองไทยลิสซิ่ง บริษัท ซีเอฟจี เซอร์วิส (ศรีสวัสดิ์เงินติดล้อ) บริษัท ไมด้าลิสซิ่ง 
บริษัท โดเมสติค แคปปิตอล 2015 บริษัท อินเทลลิเจนท์ ทีที พาวเวอร์ บริษัท ทีเค เงินทันใจ บริษัท เจ เอ็ม ที พลัส บริษัท พี.เอส.เอ็น.ลิสซิ่ง บริษัท ตะวันออกพาณิชย์ลีสซิ่ง บริษัท มีนาลิสซิ่ง บริษัท เอเชียเจมส์ฟอร์ยู บริษัท อยุธยา แคปปิตอล เซอร์วิสเซส บริษัท จี แคปปิตอล บริษัท เงินต่อยอด บริษัท ปิยะระยองกรุ๊ป บริษัท มิตรศิลป์ มอเตอร์ไซด์ (ลิสซิ่ง) บริษัท อินเทลลิเจนท์ ทีที พาวเวอร์ บริษัท พี.เอส.เอ็น.ลิสซิ่ง บริษัท ทีเค เงินทันใจ และบริษัท ไมด้า แอสเซ็ท
แหล่งข่าวจากกระทรวงการคลัง เปิดเผยอีกว่า ในส่วนของโครงการสินเชื่อส่วนบุคคล เพื่อช่วยผู้มีรายได้น้อยดำเนินการโดยธนาคารกรุงไทยตามนโยบายของรัฐบาล ผลการดําเนินงานสะสมตั้งแต่วันที่ 1 ก.ย. 2557-31 ม.ค. 2559 วงเงินอนุมัติ 3,259 ล้านบาท ยอดหนี้ 2,680 ล้านบาท
ทั้งนี้ โครงการสินเชื่อเอสเอ็มอีโอท็อปของธนาคารกรุงไทย ธนาคารประกาศระเบียบผลิตภัณฑ์สินเชื่อธุรกิจขนาดเล็ก โดย บสย.ค้ำประกันโครงการสินเชื่อเพื่อผู้ประกอบการโอท็อปและวิสาหกิจชุมชนแต่มีปัญหาอุปสรรค ปัจจุบันถึงแม้มีลูกค้าสนใจสอบถามรายละเอียดโครงการสินเชื่อเอสเอ็มอีโอท็อป แต่ยังไม่มีการใช้บริการสินเชื่อดังกล่าวเนื่องจากธนาคารได้กําหนดคุณสมบัติผู้ขอสินเชื่อเข้มงวดว่าต้องเป็นผู้ประกอบการโอท็อประดับ 3-5 ดาว และต้องมีใบรับรองจากกรมการพัฒนาชุมชน ส่งผลให้ลูกค้าหันไปใช้บริการสินเชื่อประเภทอื่น